સરવેના આધારે એરપોર્ટ ઓથોરિટી, સુરત જિલ્લા કલેક્ટર અને સુરત મહાનગર પાલિકાની વચ્ચે આ મુદ્દો ચલકચલાણું રમતો રહ્યો હતો. પાલિકાએ એરપોર્ટ ઓથોરિટીની એનઓસીના આધારે જ પ્લાન મંજૂર કર્યા હોવાનું કારણ દર્શાવીને દડો એરપોર્ટ ઓથોરિટીના પલ્લામાં નાંખી દીધો હતો. એટલે, એરપોર્ટ ઓથોરિટીએ આ પ્રશ્નને વધુ સ્પષ્ટ કરવા માટે વર્ષ-2018ની શરૂઆતમાં ફરી સરવે કરાવવાનું નક્કી કર્યુ હતું. તે માટે નાસિક સ્થિત 'રાજ ટેક્નોલાજી' નામની એજન્સી પાસે એરોનોટિકલ સરવે કરાવાયો હતો. સરવેમાં એરપોર્ટની આજુબાજુના વિસ્તારમાં આવેલી ૧૨૮ જેટલી બિલ્ડિંગ્સનો સરવે કરવામાં આવ્યો હતો. આ નડતરરૂપ હોય તેવી આશંકામાં ગણાતી 128 બિલ્ડિંગ્સના સરવેમાંથી 41 જેટલી બિલ્ડિંગ્સ વાંધાજનક ઉંચાઈની હોવાનું જણાયુ છે. 2016-17ના સરવે કરતા 23 જેટલી બિલ્ડિંગ્સનો હાલના સરવેમાં વધારો નોંધાયો છે.